黄庭坚
再和答为之
君勿嘲广文，冱寒被絺葛。
君勿嘲广文，穷年饭粢粝。
常恐俎豆予，与世充肴核。
凡木不愿材，木折小枝泄。
栎依曲辕社，聊用神其拙。
吾家本江南，一丘藏曲折。
濒溪荫苍筤，萧酒可散发。
既无使鬼钱，又无封侯骨。
薄禄庇闲曹，且免受逼卒。
为此懒出门，徒弊怀中谒。
直斋宾客退，风物供落笔。
诗成著床头，不知今几束。
君何向予勤，见诗叹埋没。
嗣宗须酒浇，未信胸怀阔。
自状一片心，碧潭浸寒月。
令德感来教，为君赋车辖。
君思扬雄吒，何似张仪舌。
此意恐太狂，愿为引绳墨。
正使此道非，改过从今日。
报章望琼琚，勿使音尘阙。